ΓΡΑΠΤΗ ΕΡΩΤΗΣΗ E-1667/96 υποβολή: Gianni Tamino (V) προς την Επιτροπή (24 Iουνίου 1996)

Θέμα: ΣΕΒ και εξαγωγές αγγλικών δερμάτων

Λαμβάνοντας υπόψη ότι η κατεργασία δερμάτων βοοειδών (συμπεριλαμβανομένων των δερμάτων που προέρχονται από την Αγγλία), συμπεριλαμβάνει, σε διάφορες ευρωπαϊκές χώρες όπου η βυρσοδεψία είναι παραδοσιακή δραστηριότητα (Ιταλία, Ισπανία, κλπ.) τη χρήση των καταλοίπων του κρέατος στο εσωτερικό των δερμάτων για την παραγωγή λιπαρών ουσιών, πρωτεϊνών και ζελατίνης που χρησιμοποιούνται για την ανθρώπινη διατροφή, τη διατροφή των ζώων (εξαιρουμένων των μηρυκαστικών) και την παραγωγή γεωργικών λιπασμάτων.

Λαμβάνοντας υπόψη ότι σήμερα, και δικαιολογημένα, το Υπουργείο Υγείας απαγόρευσε στο βυρσοδεψείο της περιοχής Chiampo-Arzignano (VI), να τροφοδοτεί την εταιρεία SICIT (που σήμερα παράγει τροφές για την κτηνοτροφία, με εξαίρεση τα μηρυκαστικά, οι οποίες, κατά συνέπεια, αφορούν εμμέσως και τον άνθρωπο) κατάλοιπα της επεξεργασίας των αγγλικών δερμάτων.

Λαμβάνοντας υπόψη ότι η απαγόρευση αυτή δεν ισχύει σε άλλα ευρωπαϊκά κράτη (π.χ. στην Ισπανία) και ότι μπορούν να χρησιμοποιηθούν οι μυϊκοί ιστοί και τα λίπη που προέρχονται από το δέρμα βοειδών βρετανικής προέλευσης, των οποίων η εισαγωγή έχει απαγορευθεί στην ΕΕ κατά τους τελευταίους μήνες.

Δεν πιστεύει η Επιτροπή ότι η επεξεργασία των προϊόντων αυτών έρχεται σε αντίθεση με αυτήν την απαγόρευση;

Δεν πιστεύει η Επιτροπή ότι οι απαγορεύσεις που επιβάλλονται σε μία μόνο χώρα της ΕΕ μπορούν να δημιουργήσουν ευνοϊκές διακρίσεις υπέρ άλλων χωρών κατά παράβαση των κανόνων του ανταγωνισμού;

Δεν πιστεύει ότι είναι αναγκαίο να απαγορευθεί η εξαγωγή αγγλικών δερμάτων, προκειμένου να αποφευχθεί η χρησιμοποίηση των καταλοίπων κρέατος για την κατασκευή ζωοτροφών που, έμμεσα, καταναλίσκονται και από τον άνθρωπο;

Απάντηση του κ. Fischler εξ ονόματος της Επιτροπής (1 Aυγούστου 1996)

Σύμφωνα με την απόφαση της Επιτροπής 96/239/ΕΚ ((ΕΕ αριθ. L 78 της 28.03.1996, σ. 47, όπως τροποποιήθηκε τελευταία με την απόφαση της Επιτροπής 96/362/ΕΚ, ΕΕ αριθ. L 139 της 12.06.1996. )), το Ηνωμένο Βασίλειο δεν μπορεί να εξαγάγει από την επικράτειά του προς άλλο κράτος μέλος ή προς τρίτες χώρες προϊόντα που λαμβάνονται από βοοειδή, τα οποία έχουν σφαγεί στο Ηνωμένο Βασίλειο και τα οποία ενδέχεται να χρησιμοποιηθούν στην αλυσίδα διατροφής των ζώων ή των ανθρώπων.

Γι' αυτό το λόγο τα δέρματα και σκύτη μπορούν να εξαχθούν από το Ηνωμένο Βασίλειο μόνο προκειμένου να χρησιμοποιηθούν στη βυρσοδεψία. Τα απόβλητα βυρσοδεψείου δεν μπορούν να χρησιμοποιηθούν για την παραγωγή ζωοτροφών ή τροφίμων για ανθρώπινη κατανάλωση.

Η Επιτροπή θα λάβει τα απαραίτητα μέτρα προκειμένου να εξασφαλιστεί ότι όλα τα κράτη μέλη εφαρμόζουν τα ανωτέρω κατά τον ίδιο τρόπο.

Δεν υφίσταται απαγόρευση εξαγωγών όσον αφορά τα πρόβατα ή τα προϊόντα τους.

Η Επιστημονική Κτηνιατρική Επιτροπή αξιολογεί την κατάσταση όσον αφορά τη μεταδοτική σπογγώδη εγκεφαλοπάθεια σε όλα τα κράτη μέλη προκειμένου να προβεί στη λήψη περαιτέρω μέτρων. Τα μέτρα αυτά θα πρέπει να εφαρμοστούν σε ολόκληρη την Κοινότητα.

Η Επιτροπή προτίθεται να διεξαγάγει επιθεωρήσεις σε όλα τα κράτη μέλη προκειμένου να εξασφαλιστεί ότι κάθε κράτος μέλος έχει λάβει τα απαραίτητα μέτρα για την πλήρη εφαρμογή των κανόνων όσον αφορά τη σπογγώδη εγκεφαλοπάθεια των βοοειδών (ΣΕΒ).